J e g y z ő k ö n y v

**Készült:** a Bezenye Községi Önkormányzat Képviselő-testületének 2022. szeptember 20. napján 11.00 órakor a Bezenyei Művelődési Házban megtartott ülésén

**Jelen vannak:** a jelenléti ívben felsoroltak

Márkus Erika polgármester köszönti a megjelenteket, az ülést megnyitja. Megállapítja, hogy az ülés határozatképes, mivel a 7 megválasztott képviselőből 5 jelen van, Sándor Vincéné és Szakos Géza képviselő egyéb elfoglaltságai miatt nem tud részt venni az ülésen. Az ülés jegyzőkönyvének hitelesítésére Antonovich Gáspár és Hiltser Mátyás képviselőket kéri fel.

A polgármester javaslatával a képviselő-testület *egyhangúlag* egyetért.

Márkus Erika polgármester ismerteti az ülés napirendi pontjait, és szavazásra bocsátja annak elfogadását.

A képviselő-testület *egyhangúlag, 5 igen szavazattal* az alábbi határozatot hozza:

**108/2022. (IX. 20.) h a t á r o z a t**

Bezenye Községi Önkormányzat képviselő-testülete a 2022. szeptember 20-i ülésén az alábbi napirendi pontokat tárgyalja:

1. Mosonmagyaróvár Térségi Társulás részére 2021-ben átadott támogatás maradványáról való rendelkezés

Előadó: Márkus Erika polgármester

1. Mosonmagyaróvár Térségi Társulás 2021. évi tagdíj pénzügyi rendezése

Előadó: Márkus Erika polgármester

1. Bezenyei Százszorszép Óvoda 2021/2022. nevelési évről szóló beszámolója

Előadó: Rábelné Bors Judit intézményvezető

1. A Bezenyei Százszorszép Óvoda 2022/2023. nevelési év munkaterve

Előadó: Rábelné Bors Judit intézményvezető

1. Beszámoló az önkormányzat 2022. év I. féléves gazdálkodásáról

Előadó: Márkus Erika polgármester

1. Az önkormányzat 2022. évi költségvetési rendeletének módosítása

Előadó: Márkus Erika polgármester

1. A temetőkről és a temetkezésről szóló önkormányzati rendelet

Előadó: Márkus Erika polgármester

1. Az önkormányzati intézményekben fizetendő térítési díjakról szóló önkormányzati rendelet

Előadó: Márkus Erika polgármester

1. Gépjármű üzemeltetésének és használatának szabályzata

Előadó: Márkus Erika polgármester

1. Bursa Hungarica Ösztöndíjpályázathoz csatlakozás

Előadó: Márkus Erika polgármester

1. 2023/24. tanév iskolai felvételi körzetének meghatározása

Előadó: Márkus Erika polgármester

1. Tájékoztatás a Bezenye SE 2022. év I. félévi elszámolásáról, II. félévi kiutalásáról

Előadó: Márkus Erika polgármester

1. Döntés a régi játszótér áthelyezésére beérkezett árajánlatokról

Előadó: Márkus Erika polgármester

1. Hevi Mesterkonyha Szolgáltató Kft kérelmének elbírálása

Előadó: Márkus Erika polgármester

1. Szabályozási terv módosítási kérelem elbírálása

Előadó: Márkus Erika polgármester

1. Polgármester nyelvvizsga pótléka

Előadó: Márkus Erika polgármester

Felelős: Márkus Erika polgármester

Határidő: azonnal

1. **Napirendi pont**

Mosonmagyaróvár Térségi Társulás részére 2021-ben átadott támogatás maradványáról való rendelkezés

Márkus Erika polgármester elmondja, hogy Mosonmagyaróvár Térségi Társulás Társulási Tanácsa a Társulás és intézményei 2021. évi költségvetésének végrehajtásáról szóló határozatot a 32/2022. (V.24.) TT határozatával fogadta el.

A beszámolóhoz kapcsolódóan megállapításra került a család és gyermekjóléti szolgálat, a szociális étkeztetés, a házi segítségnyújtás és jelzőrendszeres házi segítségnyújtás vonatkozásában megfizetett kiegészítő hozzájárulás elszámolása is.

A társulási tanács a kiegészítő hozzájárulás elszámolását a 33/2022. (V.24.) TT határozat szerint állapította meg. Lakosságszám alapján Bezenyére jutó rész a kiegészítő hozzájárulás többletből 91.041,- Ft.

Kérem a Tisztelt Képviselő-testületet, hogy Bezenyére jutó 91.041,-Ft összegű rész tekintetében a forrás visszakérését mellőzze, és járuljon hozzá, hogy a forrást a Térségi Társulás fenntartása alatt lévő szociális intézmények működéséhez és fejlesztéséhez használják fel, beszámolási kötelezettség mellett.

Márkus Erika polgármester kérdezi, hogy van-e kérdés, észrevétel. Mivel kérdés, észrevétel nem érkezett, szavazásra teszi fel a határozati javaslatot.

A képviselő-testület *egyhangúlag 5 igen* szavazattal az alábbi határozatot hozza:

**109/2022. (IX. 20.) határozat**

1. Bezenye Községi Önkormányzat Képviselő-testülete, figyelemmel a Mosonmagyaróvár Térségi Társulás és intézményei 2021. évi költségvetésének végrehajtásáról szóló 32/2022. (V.24.) TT. határozatára, valamint a Társulás részére az Önkormányzat által 2021. évben átadott hozzájárulás elszámolásáról szóló 33/2022. (V.24.) TT. határozatra, úgy dönt, hogy a 2021. évben megfizetett 1.223 Ft/lakos kiegészítő hozzájárulás maradványának visszafizetésétől eltekint, a következő összegben: Bezenye Községi Önkormányzatra jutó, 2021. évi kiegészítő hozzájárulás többlet 91.041 Ft.
2. A maradvány forrást Mosonmagyaróvár Térségi Társulás 2022. évi költségvetésében, az általános tartalék előirányzatán hagyja, a Társulás fenntartásában lévő intézmények működésének és fejlesztésének céljára.
3. A Képviselő-testület jelen határozat 1. pontjában meghatározott forrás felhasználásáról a Mosonmagyaróvár Térségi Társulástól beszámolást kér, legkésőbb a 2022. évi költségvetés végrehajtásáról szóló határozat elfogadását követő testületi ülésen.

Felelős: Márkus Erika polgármester

határidő: 1-2. határozati pont azonnal

 3. határozati pont a 2023. június 30-ig

1. **Napirendi pont**

Mosonmagyaróvár Térségi Társulás 2021. évi tagdíj pénzügyi rendezése

Márkus Erika polgármester elmondja, hogy Mosonmagyaróvár Térségi Társulás Társulási Tanácsa tájékoztató levelében leírta, hogy Bezenye Községi Önkormányzat 1.142.978 Ft elmaradással rendelkezik a tagdíjak vonatkozásában.

Bezenye Községi Önkormányzat 2021. évi költségvetésében ezen összeg tervezésre került, az utalása azonban elmaradt, így jelen összeg az általános tartalékban jelent meg az önkormányzat 2022. évi költségvetésében.

Mivel kérdés, észrevétel nem érkezett, Márkus Erika polgármester szavazásra teszi fel Mosonmagyaróvár Térségi Társulás 2021. évi tagdíj pénzügyi rendezéséről szóló határozati javaslatot.

A képviselő-testület *egyhangúlag*, 5 *igen* szavazattal az alábbi határozatot hozta:

**110/2022. (IX. 20.) határozat**

Bezenye Községi Önkormányzat Képviselő-testülete az önkormányzat 2022. évi költségvetésének általános tartaléka terhére Mosonmagyaróvár Térségi Társulás Társulási Tanácsa részére 1.142.978 Ft összeget átutal, a tagdíjak elmaradása kiegyenlítéseként.

Felelős: Márkus Erika polgármester

határidő: 2022.09.30.

1. **Napirendi pont**

Bezenyei Százszorszép Óvoda 2021/2022. nevelési évről szóló beszámolója

Márkus Erika polgármester elmondja, hogy A Bezenyei Százszorszép Óvoda vezetője elkészítette szakmai beszámolóját a 2021/2022 nevelési évről. Az óvodavezető szakmai beszámolója jelen előterjesztés mellékletét képezi.

A beszámoló tartalmazza az óvoda működését meghatározó általános jellemzőket, a gyermekcsoportok alakulását, a humán erőforrás és tárgyi erőforrás gazdálkodás legfontosabb jellemzőit, továbbá a pedagógiai munkát.

A polgármester felkéri Rábelné Bors Judit óvodavezetőt a beszámoló ismertetésére.

Óvodavezető Asszony elmondja, hogy a beszámoló kiküldésre került a képviselő-testület részére, így tartalmát annak ismerik. Amennyiben kérdése van valakinek, röviden szeretne válaszolni, ugyanis 12 kiscsoportos beszoktatós gyermek van a csoportban, így minden segítő kézre szükség van az óvodában.

Nusser Györgyné szót kér, és elmondja, hogy a Humán Bizottság megtárgyalta a beszámolót, és a következő kérdése lenne. A 2022. évi költségvetésben a túlórára tervezett összeg elköltésre került. Hogyan oldja meg az óvoda az év hátralévő részében a helyettesítéseket például abban az esetben, amikor tanulmányai miatt az egyik kolléganőnek távol kell lennie. Másik kérdése az, hogy a dologi kiadásokat szíveskedjen az óvodavezető részletezni. Mire szeretné fordítani ezen kiadási soron fennmaradt nagy összeget. Továbbá szeretné tudni, hogy milyen költsége van az óvodavezető által említett játszótér építésének.

Az óvodavezető a túlórával kapcsolatos kérdés pontosítását kéri.

Nusser Györgyné elmondja, hogy a beszámoló alapján már a túlórára tervezett költségek 98%-a el lett számolva. A beiskolázás miatt esetleg szükségessé válhat további túlórák elrendelése, akkor átcsoportosításra kerül az anyagi fedezete?

Rábelné Bors Judit óvodavezető elmondja, hogy a beiskolázással érintett kollégának csak pénteken délután kell mennie, így nem kell helyettesíteni. A többletkiadással kapcsolatosan a későbbiekben tudok választ adni. Egyeztetek a könyvelővel, hogy lássam, hogy mennyit tudunk költeni például a játszótérre. Új játszótér kialakítása mindenképp kifizetődőbb, mert nagyon sok lenne a javítanivaló.

Nusser Györgyné elmondja, hogy dologi soron rengeteg pénz került betervezésre, de nem került elköltésre. Pl. élelmezés 37%-a lett felszámolva. Akkor miért kérünk a szülőktől gyümölcsöt, ha meg is vehetnénk. Az üzemeltetés 11%-a lett elköltve. Miért kérünk vécépapírt, papírzsebkendőt? Javítási, karbantartási soron is kevés a tényleges kiadás.

Az óvodavezető elmondja, hogy az év eleji beázás még nem került kiszámlázásra, mert a vállalkozónak még van javítani való munkája, és csak utána tud számlázni (bojler, stb.). A gyümölcsöt azért hozatják a gyerekekkel, mert a gyerekek büszkék arra, hogy ők kínálhatják azt, amit behoztak. Ennek a nevelésben nagy szerepe van, és nagy örömmel adják a gyermekek.

Nusser Györgyné hozzáfűzi, hogy ha van élelmezésre pénz, akkor költsük élelmiszerre. Kéri az óvodavezetőt, hogy nézzen utána annak, hogy a vécépapírral mi a helyzet.

Kammerhofer Lívia, a humán bizottság elnöke elmondja, hogy a Humán Bizottságnak hasonló észrevételei voltak, de egyébként a beszámoló elfogadását támogatja.

Mivel több kérdés, észrevétel nem érkezett, Márkus Erika polgármester szavazásra teszi fel a Bezenyei Százszorszép Óvoda 2021/2022. nevelési évről szóló beszámolója elfogadásáról szóló határozati javaslatot.

A képviselő-testület *egyhangúlag, 5 igen* szavazattal az alábbi határozatot hozza:

**111/2022. (IX. 20.) határozat**

Bezenye Községi Önkormányzat Képviselő-testülete a Bezenyei Százszorszép Óvoda 2021/2022 nevelési évről szóló szakmai beszámolóját elfogadja.

Felelős: Márkus Erika polgármester

Határidő: azonnal

1. **Napirendi pont**

A Bezenyei Százszorszép Óvoda 2022/2023. nevelési év munkaterve

Márkus Erika polgármester elmondja, hogy a Bezenyei Százszorszép Óvoda vezetője elkészítette az óvoda éves munkatervét a 2022/2023 nevelési évre vonatkozóan, mely jelen előterjesztés mellékletét képezi. A munkaterv tartalmazza az intézmény adatait, az óvoda nevelési rendjét, óvodai csoportok alakulását, ellenőrzési tervet, eseménynaptárt. A 2022/2023 nevelési évre vonatkozó munkaterv melléklete a pedagógus továbbképzés beiskolázási terv.

Hozzáfűzi, hogy szívesen vette volna, ha szerepel benne, hogy az önkormányzat segíti az óvodavezető munkáját. Volt egészségügyi dolgozóként szívügye ez a terület, így büszke minden dolgozóra, aki részt vesz a Szurikáta továbbképzésen, mely a diabéteszes gyermekek gondozására készíti fel a dolgozókat, hogy vállalhassák az ilyen betegségben szenvedő gyermekek nevelését. Mintaóvoda lehet a környék vonatkozásában is – természetesen a körzethatárok figyelembevételével. Az önkormányzat segíti a dolgozók képzésre szállítását.

Rábelné Bors Judit óvodavezető elmondja, hogy a jövő év I. félévi beszámolóban tudja kiemelni az önkormányzat segítségét, a munkatervben még nem lehet ezt megfogalmazni.

Kammerhofer Lívia bizottsági elnök elmondja, hogy a Humán Bizottság megtárgyalta az óvoda munkatervét, és támogatja annak elfogadását.

Rábelné Bors Judit végezetül elmondja, hogy remélik a vírusmentes nevelési évet. Prioritást élvez a horvát nemzetiségi nevelés és nemzetiségi értékek őrzése.

Márkus Erika polgármester szavazásra teszi fel a Bezenyei Százszorszép Óvoda 2022/2023. nevelési év munkaterve elfogadását.

A képviselő-testület *egyhangúlag, 5 igen szavazattal* az alábbi határozatot hozza:

**112/2022. (IX.20) határozat**

Bezenye Községi Önkormányzat Képviselő-testülete a Bezenyei Százszorszép Óvoda 2022/2023. nevelési évre vonatkozó munkatervét elfogadja.

Felelős: Márkus Erika polgármester

Határidő: azonnal

1. **Napirendi pont**

Beszámoló az önkormányzat 2022. év I. féléves gazdálkodásáról

Márkus Erika polgármester asszony felkéri Fekete Gabriella könyvelőt, hogy ismertesse az előterjesztést.

Fekete Gabriella megköszöni a szót, és elmondja, hogy összességében a tervezett kiadások alacsony százalékban teljesültek az első félévben, elsősorban a még be nem fejezett beruházások, pályázatok nagy súlya miatt. Ezek bevételi oldalon már megjelentek, azonban kiadási oldalon még nem.

Előirányzat-módosítás közel 250 millió forint összegben történt, a tartalék közel 20 millió forinttal csökkent. A pályázatokhoz kapcsolódó projektmenedzseri, árajánlat kérés ügyintézési díjak nagyrészt nem lettek betervezve, azonban amelyik elszámolható a pályázatban, az vissza fog kerülni a pályázati felhasználás sorára.

A bevételi előirányzatok legfőbb változásai a bölcsőde fejlesztésre érkezett 196 millió forint, az iparűzési adó bevételének kiesése miatti 4 millió forint összegű állami támogatás. A pályázati források közel 241 millió forinttal növelték a bevételeket.

A működési bevételek az éves tervhez képest 1 millió forinttal növekedtek, ennek oka, hogy az iskolai konyha használati díja nem került betervezésre. Az adóbevételek növekedése a tartalékot növelte. A 2021 évi normatíva 3,5 millió forint összegű visszafizetése nem volt betervezve. További közel 3,5 millió forint összegben képviselő-testületi határozat alapján csökkentettük a tartalékot. amihez mind képviselő-testületi határozat van. Polgármester saját hatáskörében hozott döntés alapján 631 ezer forint összegben történ előirányzat-módosítás a tartalék terhére. Ebben egy olyan tétel van, amely a rendeleti összeghatárt meghaladja, de ez a tétel a TOP-Plusz Élhető települések pályázathoz kapcsolódik, melyet vissza fogok vezetni a pályázatra, hiszen a féléves zárás után a pályázatot megnyerte az önkormányzat. Az ipari park miatt visszafizetett 15,5 millió forintos visszafizetés nem volt betervezve, ennek kifizetése is a tartalékból valósult meg.

Az óvoda gazdálkodásában 758 ezer forint összegű előirányzat-módosítás vált szükségessé. Ennek oka a Groupama biztosító kártérítése az év eleji beázás miatt, melynek kiadási oldala nincs meg. Az óvodavezető tájékoztatása szerint nem számlázták ki a munkát. Amint a számla megérkezik, a mérleg helyre fog állni.

A 2022. I. félévi költségvetés bevételi és kiadási teljesítését a melléklet táblázatai tartalmazzák. Az önkormányzati szintű költségvetés bevételi teljesítése 79,88%-os, kiadási teljesítése 26.9%-os a módosított előirányzathoz viszonyítva. Ez abból adódik, hogy a pályázati pénzek már megérkeztek, a beruházások azonban még nem készültek el. Az óvodai szintű bevételi teljesítés 47,85%-os, a kiadások 44,15%-os teljesítést mutatnak.

A pénzkészlet kimutatásánál az előterjesztésben szereplő összeg túl magas, könyvelés-technikai okokból. Az önkormányzat fizetési számláján szerepel a bölcsőde fejlesztésére kapott állami támogatás, amelynek 196 millió forintos összege át lett vezetve a letéti számlára, de a kimutatásban mindkét helyen szerepelt. Így tehát ennyivel csökkenni fog a kimutatott pénzkészlet. A főszámla egyenlege így valójában 115 millió 363 ezer forint. Az ipari park elkülönített számláján kimutatott 8.241.933,- forint szintén könyvelési hibából adódik, ez még az elődöktől átvett könyvelés alapján szerepel így, ezt még rendbe kell tenni.

Márkus Erika polgármester hozzáfűzi, hogy a napokban volt személyesen az Államkincstárnál, ahol az egyeztetés során bebizonyosodott, hogy az ipari park számlán 2 millió forint van. Ezt majd át kell vezetni az önkormányzat fizetési számlájára, mert az ipari parkkal kapcsolatos kifizetések is onnan történtek. A 8 millió forint összegű kimutatást így ezen a számlán nem érti, azt meg főleg nem, hogy hogyan lehet kétszer lekönyvelve.

Fekete Gabriella elmondja, hogy le lett könyvelve 2018-ban a beruházás kezdetekor, és le lett könyvelve 2021-ben is. A hiba abból adódhat, hogy két különböző könyvelő csinálta.

Nusser Györgyné elmondja, hogy ezt a kincstári számlát mindenképpen tételesen meg kell nézni, mert az általad kimutatott, dupla könyvelésből származó összeg 8 millió forint, a polgármester viszont az Államkincstárnál járt a napokban, és a számlán ténylegesen csupán 2 millió forint szerepel. Elmondja továbbá, hogy véleménye szerint az eltérés abból adódik, hogy amikor a jelenlegi képviselő-testületet megválasztották, akkor az akkori – azóta elment - pályázati ügyintéző projektmenedzseri díját még arról a számláról hívták le. Az egyik az 4 millió valahány százezer forint, a másik 1 millió valahány százezer forint, és ez a kettő együtt kiadja a közel 6 millió forint összegű hiányt. Ez a számláról kivezetődött, de nem számolták el a pályázathoz kapcsolódóan, mert a Horváth Brigitta azt mondta, hogy nem tudja elszámolni megfelelő hivatalos bérszámfejtő lap hiányában, így a pótszámlák tekintetében számolta el, mert egyszerűbb volt számára. Ez Nusser Györgyné sejtése.

Fekete Gabriella válaszol és megígéri, hogy utána fog ennek járni.

Mivel több kérdés, észrevétel nem volt, Márkus Erika polgármester szavazásra teszi fel az önkormányzat 2022. év I. féléves gazdálkodásáról szóló beszámoló elfogadásáról szóló határozati javaslatot.

A képviselő-testület *egyhangúlag, 5 igen szavazattal* az alábbi határozatot hozza:

**113/2022. (IX. 20.) határozat**

Bezenye Községi Önkormányzat Képviselő-testülete elfogadja az Önkormányzat 2022. I. féléves gazdálkodásáról szóló beszámolót a jegyzőkönyv 5. számú mellékletének megfelelő tartalommal és a szóbeli kiegészítéssel.

Felelős: Márkus Erika polgármester

Határidő: 2022. szeptember 30.

1. **Napirendi pont**

Az önkormányzat 2022. évi költségvetési rendeletének módosítása

Márkus Erika polgármester elmondja, hogy az előző napirendi ponttal szorosan összefügg a 6. napirendi pont, amely a Bezenye Községi Önkormányzat Képviselő-testületének rendelet alkotása az önkormányzat 2022. évi költségvetéséről szóló 2/2022. (III. 30.) önkormányzati rendelet módosításáról, amelyben a kiadási és bevételi főösszegek, kerülnek meghatározásra, illetve a 2. § szerint a mellékletek cserére.

A rendeletmódosítás tervezetét megkapta a képviselő-testület. A polgármester kérdezi Fekete Gabriellát, hogy kíván-e valamit hozzáfűzni.

Fekete Gabriella felhívja a figyelmet arra, hogy az intézményfinanszírozás hozzáadódik a kiadási és bevételi főösszeghez.

Márkus Erika megköszöni az észrevételt, majd szavazásra teszi fel a tervezet szerint a Bezenye Községi Önkormányzat Képviselő-testületének a 2022. évi költségvetésről szóló 2/2022. (III. 30.) önkormányzati rendelet módosításáról szóló önkormányzati a rendelet megalkotását.

A képviselő-testület *egyhangúlag*, 5 *igen* szavazattal az alábbi rendeletet alkotja:

**6/2022. (IX. 21.) önkormányzati rendelet**

A Bezenye Községi Önkormányzat Képviselő-testülete az önkormányzat 2022. évi költségvetéséről szóló 2/2022. (III. 30.) önkormányzati rendelet módosításáról szóló önkormányzati rendeletét – a melléklet szerinti tartalommal - megalkotja*.*

1. **Napirendi pont**

A temetőkről és a temetkezésről szóló önkormányzati rendelet

Márkus Erika polgármester elmondja, hogy a temetőről és a temetkezésről szóló rendelet tervezetét a képviselő-testület részére kiküldtük. Sokat egyeztettünk a jogi részét illetően és a praktikusság tekintetében is. Vállalkozókat terhelő plusz díjakat az önkormányzat továbbra sem kíván felszámolni, mert azok végső soron a hozzátartozókra lennének terhelve.

Mivel kérdés, észrevétel nem érkezett, Márkus Erika polgármester szavazásra teszi fel a tervezet szerinti a helyi köztemetőről és a temetkezés rendjéről szóló önkormányzati rendelet megalkotását.

A képviselő-testület *egyhangúlag*, 5 *igen* szavazattal az alábbi rendeletet alkotja:

**7/2022. (IX. 21.) önkormányzati rendelet**

A Bezenye Községi Önkormányzat Képviselő-testülete a helyi köztemetőről és a temetkezés rendjéről szóló önkormányzati rendeletét – a melléklet szerinti tartalommal - megalkotja*.*

1. **Napirendi pont**

Az önkormányzati intézményekben fizetendő térítési díjakról szóló önkormányzati rendelet

Márkus Erika polgármester elmondja, hogy mindenki előtt ismeretes az infláció mértéke. A jelen előterjesztést a képviselő-testület megkapta. Voltak egyeztetések, a polgármester kérte kiegészítésként a speciális étkeztetésről szóló szabályozást, ugyanis van olyan bezenyei óvodás, akinek diétás étkeztetést kell biztosítani. Sajnos a gazdaság helyzete miatt országszerte drasztikus emelések történnek, az étkezési térítési díjak emelése várható volt, viszont hozzá kell majd igazítanunk a szociális rendeletünket, hogy tudjuk majd segíteni a nehéz helyzetben élő családokat.

Kammerhofer Lívia bizottsági elnök elmondja, hogy a Humán Bizottság megtárgyalta a rendelet tervezetet, és elfogadhatónak tartja tekintve, hogy a közétkeztetést biztosító vállalkozó is több ízben kérte már az étkezési díjak emelését. Úgy gondoljuk, hogy az országosan tapasztalható drasztikus áremeléseket már nem tudjuk tovább rá terhelni.

Márkus Erika polgármester megköszöni az észrevételt, és szavazásra teszi fel a tervezet szerint az önkormányzati intézményekben fizetendő térítési díjakról szóló önkormányzati rendelet megalkotását.

A képviselő-testület *egyhangúlag*, 5 *igen* szavazattal az alábbi rendeletet alkotja:

**8/2022. (IX. 21.) önkormányzati rendelet**

A Bezenye Községi Önkormányzat Képviselő-testülete az önkormányzati intézményekben fizetendő térítési díjakról szóló önkormányzati rendeletét – a melléklet szerinti tartalommal - megalkotja*.*

1. **Napirendi pont**

Gépjármű üzemeltetésének és használatának szabályzata

Márkus Erika polgármester elmondja, hogy a gépjármű üzemeltetési szabályzat kidolgozásra került. Megköszöni aljegyző asszonynak a szabályzat elkészítését, amely hiánypótló volt az önkormányzat gépjárműparkjának nyomon követhető használatához. A mellékletek alkalmazásával egységessé és könnyebben nyilván tarthatóvá válik a gépjárművek igénybevétele, használata. A képviselő-testület a szabályzatot előzetesen megkapta véleményezésre.

Nusser Györgyné elmondja, hogy örül, hogy elkészült, mert így számon kérhető a gépjárművek használata, üzemeltetése.

A polgármester hozzáfűzi, hogy – bár nem volt szabályzatba foglalva – a gyakorlatban működött, hogy mikor éppen ki a felelős az adott járműért, és az hol van. Például menetlevelet eddig is vezettek.

Mivel több kérdés, észrevétel nem érkezett, Márkus Erika polgármester szavazásra teszi fel a Gépjármű üzemeltetésének és használatának szabályzata elfogadásáról szóló határozati javaslatot.

A képviselő-testület *egyhangúlag*, 5 *igen* szavazattal az alábbi határozatot hozta:

**114/2022. (IX. 20.) határozat**

Bezenye Községi Önkormányzat Képviselő-testülete a gépjármű üzemeltetési szabályzatot a jegyzőkönyv 9. mellékletének megfelelő tartalommal elfogadja, jóváhagyja.

Felelős: Márkus Erika polgármester

határidő: 2022.09.30.

1. **Napirendi pont**

Bursa Hungarica Ösztöndíjpályázathoz csatlakozás

Márkus Erika polgármester elmondja, hogy Bezenye Községi Önkormányzat évek óta csatlakozik a Bursa Hungarica FelsőoktatásiÖnkormányzati Ösztöndíjrendszerhez. Ez az ösztöndíj kizárólag szociális jellegű támogatás, melynek célja, hogy önkormányzati és központi forrásokat együtt mozgósítva támogassa a szociálisan rászoruló, felsőoktatásban nappali tagozaton tanuló hallgatókat. A pályáztatási eljárást kormányrendelet és a miniszter által kiadott szerződési feltételrendszer szabályozza. Eszerint a támogatásban részesülő hallgatók személyéről a helyi önkormányzat dönt, de ezt követően a kifizetési folyamatot az Emberi Erőforrás Támogatáskezelő irányítja. A csatlakozási szándék egy évre szóló kötelezettséget jelent, ezért a helyi önkormányzatnak minden évben szeptember végéig nyilatkoznia kell arról, hogy a következő naptári évre csatlakozni kíván-e a pályázati rendszerhez. A csatlakozási nyilatkozat beküldésének határideje: 2022. szeptember 30.

Az előző évek gyakorlatát követve továbbra is indokolt a szociálisan rászoruló diákok támogatása, hiszen a felsőoktatásban az államilag finanszírozott keretszámok egyre alacsonyabbak és a hallgatói ösztöndíjrendszerben a diákok támogatására egyre kevesebb a lehetőség.

Kammerhofer Lívia bizottsági elnök elmondja, hogy a Humán Bizottság tárgyalta a napirendi pontot és szeretné továbbra is támogatni a továbbtanulni szándékozó diákokat.

Mivel kérdés, észrevétel nem érkezett, Márkus Erika polgármester szavazásra teszi fel a Bursa Hungarica Ösztöndíjpályázathoz való csatlakozásról szóló határozati javaslatot.

A képviselő-testület *egyhangúlag*, 5 *igen* szavazattal az alábbi határozatot hozta:

**115/2022. (IX. 20.) határozat**

1. Bezenye Községi Önkormányzat Képviselő-testülete csatlakozni kíván a 2023. évi Bursa Hungarica Felsőoktatási Önkormányzat Ösztöndíjrendszerhez. Felhatalmazza Márkus Erika polgármestert, hogy a csatlakozási nyilatkozatot aláírja, és azt az Emberi Erőforrás Támogatáskezelő részére megküldje.

Felelős: Márkus Erika polgármester

Határidő: 2022. szeptember 30.

1. Az Önkormányzat a felsőoktatási hallgatók számára, valamint a felsőoktatási tanulmányokat kezdő fiatalok részére kiírandó Bursa Hungarica Felsőoktatási Önkormányzati Ösztöndíjrendszer 2023. évi pályázati fordulójának Általános Szerződési Feltételeit elfogadja, és kötelezettséget vállal arra, hogy a pályázatok kiírása, elbírálása és a települési önkormányzat által nyújtott támogatás összegének továbbítása során maradéktalanul az Általános Szerződés Feltételekben foglaltaknak megfelelően jár el.

Az Önkormányzat kötelezettséget vállal arra, hogy a Bursa Hungarica Felsőoktatási Önkormányzati Ösztöndíjrendszer 2023. évi fordulója keretében a beérkezett pályázatokat és a pályázatokról hozott döntését a https://www.eper.hu/eperbursa/onk/tonkbelep.aspx internet címen elérhető EPER-Bursa rendszerben rögzíti.

Az Önkormányzat nyilatkozik arról, hogy az EPER-Bursa rendszerben az általa meghatározott és a pályázóktól bekért, a szociális körülmények igazolására fontosnak tartott nyilatkozatok és mellékletek nem állnak ellentétben a pályázati kiírás feltételeivel.

Felelős: Márkus Erika polgármester

 Martinschich Mihály igazgatási ügyintéző

Határidő: 2022. december 6.

1. Bezenye Községi Önkormányzat Képviselő-testülete a felsőoktatásban tanuló bezenyei hallgatók Bursa Hungarica Felsőoktatási Önkormányzati Ösztöndíjrendszerben történő szociális támogatására az Önkormányzat 2023. évi költségvetésében – a beérkezett támogatási igények ismeretében – a fedezetet biztosítja.

Felelős: Márkus Erika polgármester

Határidő: a 2023. évi költségvetés jóváhagyása

1. **Napirendi pont**

2023/24. tanév iskolai felvételi körzetének meghatározása

Márkus Erika polgármester elmondja, hogy a nemzeti köznevelésről szóló 2011. évi CXC törvény 50. § (8) bekezdése szerint a területileg illetékes tankerületi központ meghatározza és közzéteszi az iskolák felvételi körzetét, továbbá a pedagógiai szakszolgálatot ellátó intézmény működési körzetét. A Győri Tankerületi Központ a települési önkormányzatok véleményét kéri az iskolai felvételi körzetével kapcsolatban, valamint adatbekérést végez az adott településen élő hátrányos helyzetű gyermekek/tanulók számát illetően. Ez a gyakorlatban arról szól, hogy Bezenye Község közigazgatási területe a felvételi körzet, és amennyiben marad hely, más településekről is fogadhat tanulókat a Bezenyei Általános Iskola.

A polgármester felkéri a Humán Bizottság elnökét, hogy ismertesse a bizottság javaslatát.

Kammerhofer Lívia bizottsági elnök elmondja, hogy a Humán Bizottság egyhangúlag támogatja, és javasolja a képviselő-testületnek a Győri Tankerületi Központ által meghatározott felvételi körzet jóváhagyását.

Mivel kérdés, észrevétel nem érkezett, Márkus Erika polgármester szavazásra teszi fel a 2023/24. tanév iskolai felvételi körzetének meghatározásáról szóló határozati javaslatot.

A képviselő-testület *egyhangúlag*, 5 *igen* szavazattal az alábbi határozatot hozta:

**116/2022. (IX. 20.) határozat**

Bezenye Községi Önkormányzat Képviselő-testülete jóváhagyja 2023/24. tanév iskolai felvételi körzetét a Győri Tankerületi Központ TK/074/00094-41/2022 iktatószámú értesítése szerint, és felhatalmazza a polgármestert a döntés és a kért adatok Győri Tankerületi Központ részére történő megküldésére.

Felelős: Márkus Erika polgármester

Határidő: 2022. 10. 15.

1. **Napirendi pont**

Tájékoztatás a Bezenye SE 2022. év I. félévi elszámolásáról, II. félévi kiutalásáról

Márkus Erika polgármester elmondja, hogy a Bezenyei Sportegyesület kapott önkormányzati támogatást, és a kapott támogatási források szakaszolása ahhoz kötött, hogy a beszámolót elkészítse a Sportegyesület elnöke. Elnök úr az írásos beszámolót az önkormányzat részére elküldte, a képviselő-testület megkapta. Javaslom a beszámoló elfogadását, és a következő esedékes összeg kiutalását.

Mivel kérdés, észrevétel nem érkezett, Márkus Erika polgármester szavazásra a teszi fel a Bezenye SE 2022. év I. félévi elszámolásáról szóló beszámoló elfogadásáról, és a II. félévi kiutalásáról szóló határozati javaslatot.

A képviselő-testület *egyhangúlag*, 5 *igen* szavazattal az alábbi határozatot hozta:

**117/2022. (IX. 20.) határozat**

Bezenye Községi Önkormányzat Képviselő-testülete a Bezenye SE I. félévi beszámolóját elfogadja, a II. félévi támogatás – támogatási szerződés szerinti – kiutalását engedélyezi.

Felelős: Márkus Erika polgármester

Határidő: 2022.09.30.

1. **Napirendi pont**

Döntés a régi játszótér áthelyezésére beérkezett árajánlatokról

Márkus Erika polgármester elmondja, hogy az önkormányzat a tervezett bölcsőde helyén található régi játszótérről szeretne játékokat áttelepíteni a Jókai utca végére, ezzel ott egy új játszóteret létrehozva. Az ajánlatokat bekértük, követelményként állítva, hogy az ajánlattevő rendelkezzen az ajánlat tartalmára vonatkozó valamennyi szakemberrel, és a feladat ellátására alkalmas végzettséggel, vállalkozói felelősségbiztosítással és átlátható szervezetnek minősüljön. Az ajánlatnak tartalmaznia kellett a telepítés után a jegyzőkönyvi ügyintézést – ami 3 évre szól, ezzel együtt az ellenőrző hatóságok felé a játszótér lejelentését, valamint átalakítás és telepítés után 2 év garancia vállalását.

Az átalakítási, áthelyezési munkálatok kivitelezésére határidőben az alábbi 3 ajánlat érkezett:

|  |  |
| --- | --- |
| **Ajánlattevő:** | **Bruttó összeg:** |
| Vargáné L. Lívia e.v. | 1.907.286,- |
| Játéknap Kft. | 2.487.930,- |
| Suri Bau Kft. | 2.255.520,- |

A játszótér áthelyezésére, felújítására és kivitelezésére beérkezett ajánlatok közül kettő a 2.000.000,-Ft összegű értékhatárt meghaladja, ezért kérem a T. Képviselő-testületet, hogy a legalacsonyabb ajánlatot tevő Vargáné L. Lívia bruttó 1.907.286,- Ft összegű árajánlatát fogadja el, és hatalmazza fel a polgármestert a régi játszótér áthelyezésének, felújításának, kivitelezésének megrendelésére, és a vállalkozói szerződés megkötésére.

**Többletköltségek** felmerülése a megvalósítás során nem várható. A finanszírozás önerőből valósulhat meg, melynek **összege 1.907.286,- Ft**. Kérem a tisztelt képviselő-testületet, hogy ezt a 1.907.286,- Ft összeget az önkormányzat 2022. évi költségvetése terhére biztosítsa.

Nusser Györgyné szót kér, és elmondja, hogy nem lenne szerencsés, hogy a Tájházhoz közel nagy területet foglaljon el a játszótér, mert akadályozná a piacra bejutást esetleges rendezvények alkalmával. Továbbá fontos lenne, ha a játszótér körüli kerítésnek lenne lábazata, hiszen forgalmas út mellett van. Így biztonságosabb lenne, és a zöldterület-gondozók munkáját is megkönnyítené.

Márkus Erika polgármester elmondja, hogy nem fog nagy területet elfoglalni az átbeszélt tervek szerint. De a képviselő-testület kérésére megkéri a kivitelezőt, hogy rajzolja le a tervet.

Mivel több kérdés, észrevétel nem érkezett, Márkus Erika polgármester szavazásra teszi fel a régi játszótér áthelyezésére beérkezett árajánlatokról szóló döntés határozati javaslatát.

A képviselő-testület *egyhangúlag*, 5 *igen* szavazattal az alábbi határozatot hozta:

**118/2022. (IX. 20.) határozat**

1. Bezenye Községi Önkormányzat Képviselő-testülete a régi játszótér áthelyezésére, felújítására és kivitelezésére kiírt, a beszerzési szabályzat szerint bekért árajánlatokat megvizsgálta. A **régi játszótér** **felújítására átalakítására** és kivitelezésére a legalacsonyabb ajánlatot tevő **Vargáné L. Lívia 1.907.286,- Ft** összegű árajánlatát fogadja el, és felhatalmazza a polgármestert a kivitelezés megrendelésére, valamint a kivitelezési vállalkozói szerződés megkötésére.
2. Bezenye Községi Önkormányzat Képviselő-testülete az önkormányzat 2022. évi költségvetése terhére, a finanszírozáshoz szükséges **1.907.286,- Ft** **összeget biztosítja.**

Felelős: Márkus Erika polgármester

Határidő: 2022. 12. 31.

**14. Napirendi pont**

Hevi Mesterkonyha Szolgáltató Kft kérelmének elbírálása

Márkus Erika polgármester elmondja, hogy a Hevi Mesterkonyha Kft. kérelemmel fordult Bezenye Községi Önkormányzat Polgármesteréhez és Képviselő-testületéhez, melyben kéri módosítani a 2022. évre kötött szerződést a bezenyei gyermekélelmezési, közétkeztetési normái és térítési díjainak 2022.09.01-től – 2022.12.31-ig terjedő időszakra vonatkozóan.

Kérelmében előadta, hogy az elmúlt idők drasztikus élelmiszer áremelkedéséből kifolyólag a szerződésben rögzített árakból már nem tudja biztosítani az ételkészítést. Az áremelkedések folyamatosak, így a megemelt összeg is csak rövid időtávon fedezi a költségeit.

**A módosított árak a következők lennének:**

|  |  |  |  |
| --- | --- | --- | --- |
|  | Főzési díj (nettó) | Rezsi (nettó) | Összesen (nettó) |
| Óvodai étkezés | 516,- | 242,- | 758,- |
| Iskola napközi | 635,- | 265,- | 900,- |
| Menza | 425,- | 225,- | 650,- |
| Ebéd+tízórai | 500,- | 220,- | 720,- |
| Ebéd+uzsonna | 475,- | 215,- | 690,- |

Mivel kérdés, észrevétel nem érkezett, Márkus Erika polgármester szavazásra teszi fel a Hevi Mesterkonyha Szolgáltató Kft kérelmének elbírálása szóló határozati javaslatot.

A képviselő-testület *egyhangúlag*, 5 *igen* szavazattal az alábbi határozatot hozta:

**119/2022. (IX. 20.) határozat**

Bezenye Községi Önkormányzat Képviselő-testülete úgy határoz, hogy a Hevi Mesterkonyha Kft. kérelmének helyt ad, és a gyermekélelmezési normákról szóló szerződését az alábbiak szerint módosítja.

|  |  |  |  |
| --- | --- | --- | --- |
|  | Főzési díj (nettó) | Rezsi (nettó) | Összesen (nettó) |
| Óvodai étkezés (3x) | 516,- | 242,- | 758,- |
| Iskola napközi (3x) | 635,- | 265,- | 900,- |
| Menza (1x) | 425,- | 223,- | 650,- |
| Ebéd+tízórai | 500,- | 220,- | 720,- |
| Ebéd+uzsonna | 475,- | 215,- | 690,- |

A képviselő-testület felhívja a polgármestert, hogy a határozat végrehajtása érdekében a szükséges intézkedéseket tegye meg, a Hevi Mesterkonyha Kft. ügyvezetőjét a döntésről értesítse, valamint bonyolítsa le a szerződésmódosítást.

Bezenye Községi Önkormányzat Képviselő-testülete az étkezési térítési díjak és a Hevi Mesterkonyha Kft részére fizetendő intézményi gyermekétkeztetés díja közötti különbözetet az önkormányzat 2022. évi költségvetésének általános tartaléka terhére biztosítja.

Felelős: Márkus Erika polgármester

Határidő: 2022.09.30.

**15. Napirendi pont**

Szabályozási terv módosítási kérelem elbírálása

Márkus Erika polgármester elmondja, hogy a Bezenye, Tanácsház u. 9. számalatti 630 hrsz-ú ingatlan tulajdonosa a jelenlegi Lf-K övezeti besorolású ingatlanának Lf-5 övezetbe történő besorolását kérte megvizsgálni. A jelenlegi besorolás szerint az ingatlan már közel 40 éve kert övezetbe tartozik, ahol semmilyen építmény nem építhető. Az ingatlanon azonban korábban megépült lakóház és gazdasági épület is van. A módosítással a kialakult állapot rendezésére és további 1 db lakóépület építésére kíván lehetőséget teremteni.

A kialakításhoz a szabályozási terv módosítása is szükséges.

Mivel kérdés, észrevétel nem érkezett, Márkus Erika polgármester szavazásra teszi fel Bezenye, 630 hrsz-ú ingatlant érintő rendezési tervmódosítási eljárás megindításához településfejlesztési döntésről szóló határozati javaslatot.

A képviselő-testület *egyhangúlag*, 5 *igen* szavazattal az alábbi határozatot hozta:

**120/2022. (IX. 20.) határozat**

Bezenye Községi Önkormányzat Képviselő-testülete a Bezenye, 630 hrsz-ú ingatlan településrendezési eszközök módosításának előzetes vizsgálatának megindítását támogatja.

Felelős: Márkus Erika polgármester

Határidő: folyamatos

**16. Napirendi pont**

 Polgármester nyelvvizsgapótléka

Márkus Erika polgármester bejelenti érintettségét, és felkéri Hiltser Mátyás alpolgármestert a napirendi pont tárgyalásának levezetésére.

Hiltser Mátyás szavazásra teszi fel Márkus Erika polgármester - érintettsége okán - a 16. napirendi pont tárgyalásából történő kizárását.

A képviselő-testület *egyhangúlag*, 4 *igen* szavazattal az alábbi határozatot hozta:

**121/2022. (IX. 20.) határozat**

Bezenye Községi Önkormányzat Képviselő-testülete Márkus Erika polgármestert a 16. napirendi pont vonatkozásában (polgármester nyelvvizsgapótléka) a szavazásból kizárja.

Felelős: Hiltser Mátyás alpolgármester

Határidő: azonnal

Hiltser Mátyás alpolgármester elmondja, hogy aközszolgálati tisztviselőkről szólótörvényszerint a főállású polgármestert megilleti az idegennyelv-tudási pótlék. Az idegennyelv-tudási pótlék megállapításának alapjául a képviselő-testület rendeletében meghatározott illetményalap szolgál. A pótlék mértéke nyelvvizsgánkéntkomplex alapfokú (B1) nyelvvizsga esetében az illetményalap 15%-a. Az idegennyelv-tudási pótlék nem része a főállású polgármester illetményének.A polgármester megbízásakor a személyi anyagával együtt leadta a nyelvvizsga eredményét igazoló okiratot, azonban az idegennyelv-tudási pótlékot eddig nem kapta.

2019.10.13. naptól számítva az elmaradt (ki nem fizetett) pótlék összege bruttó 232.302,- Ft. A munkáltatót még 13% szociális hozzájárulási adó terheli, melynek összege: 30.199,- Ft. 2022. év végéig hátralévő 4 hónapra ez a két összeg 39.000,- forint és 5.070,- forint.

Mivel kérdés, észrevétel nem érkezett, Hiltser Mátyás polgármester szavazásra teszi fel a polgármester nyelvvizsgapótlékáról szóló határozati javaslatot.

A képviselő-testület *egyhangúlag*, 4 *igen* szavazattal az alábbi határozatot hozta:

**122/2022. (IX. 20.) határozat**

Bezenye Községi Önkormányzat Képviselő-testülete úgy határoz, hogy Márkus Erika polgármester idegennyelv-tudási pótlékának ki nem fizetett bruttó 232.302,-Ft összegét, valamint a 13% mértékű, 30.199,-Ft összegű szociális hozzájárulási adó összegét az önkormányzat 2022. évi költségvetésének általános tartaléka terhére biztosítja, a polgármester részére 2022.09.30. napig megtéríti.

Bezenye Községi Önkormányzat Képviselő-testülete úgy határoz, hogy a 2022. év végéig (4 hónapra) számított 39.000,- Ft összegű idegennyelv-tudási pótlékot, és annak 13% mértékű, 5.070,-Ft összegű szociális hozzájárulási adó összegét a költségvetés általános terhére biztosítja, és a polgármester illetményével egyidejűleg megfizeti.

Felelős: dr. Gáli Péter jegyző

Határidő: 2022.09.30.

Nusser Györgyné az ülés végén szót kér, és elmondja, hogy úgy kívánja, hogy a következő rendes testületi ülésre jöjjenek be az árajánlatok az útépítésre, a közterület anomáliáit vigyük végig, és kezdődjenek meg a szankcionálások. Elmondja továbbá, hogy a leltár legyen kész az elkövetkezendő hónapokban, mert annak hiányában a zárszámadást nem fogja elfogadni.

Mivel több hozzászólás nem érkezett, több napirendi pont nem volt, a polgármester asszony megköszöni a részvételt és az ülést bezárja.

k.m.f.

 **Márkus Erika dr. Gáli Péter**

 polgármester jegyző

Jegyzőkönyv hitelesítők:

 **Antonovich Gáspár Hiltser Mátyás**

 jegyzőkönyv hitelesítő jegyzőkönyv hitelesítő